钦定古今图书集成/明伦汇编/氏族典/第393卷 > 李孝寿
## 钦定古今图书集成/明伦汇编/氏族典/第393卷 > 李孝寿

按《宋史李迪传》：“迪弟子及之，及之子孝寿，字景山，为
开封府户曹参军。元符中，吕嘉问知府事，受章惇、蔡
卞指，锻炼上书人命孝寿摄司录事，成其狱。徽宗即
位，嘉问先已得罪，孝寿亦削秩。蔡京为政，以为府推
官，迁大理、太仆卿，擢显谟阁待制，为开封尹。政和初，
拜刑部侍郎。有举子为仆所陵，忿甚，具牒欲送府，同”
舍生劝解乃释。戏取牒效孝寿《花书判》云：“不勘案，决
杖二十。”仆明日持诣府，告其主仿尹书判私用刑。孝
寿即追至，备言本末。孝寿幡然曰：“所判正合我意。”如
数与仆杖而谢举子。时都下数千人，无一仆敢肆者，
时以此称之。明年，以疾，罢为龙图阁学士、提举醴泉
观，卒。